Source: http://eur-lex.europa.eu/legal-content/HU/TXT/?uri=LEGISSUM:ai0040
Timestamp: 2017-11-23 16:48:05+00:00

Document:
A jogi felelősség megállapítására irányuló kereset
A felelősség megállapítása iránti kereset az Európai Unió Bírósága előtt indítható keresetek egyike. Lehetővé teszi a kárt szenvedett magánszemélyek vagy a tagállamok számára, hogy kártérítést szerezzenek a kárt okozó intézménytől.
A felelősség megállapítása iránti kereset az Európai Unió Bírósága elé beterjesztett kereset. A tagállamok vagy magánszemélyek terjeszthetik be.
A felelősség megállapítása iránti kereset kártalanítást tesz lehetővé olyan kár miatt, amelyért az Unió felelős. Ez alapján kétféle kereset létezik:
az Unió szerződéses felelősségére vonatkozó kereset, abban az esetben, ha az Unió maga is szerződéses fél;
az Unió szerződésen kívüli felelősségére vonatkozó kereset, olyan esetekben, amikor a kárt az Unió szervei vagy alkalmazottai okozták feladataik ellátása során.
Az Unió szerződéses felelőssége
Az Unió szerveinek és alkalmazottainak módjában áll olyan szerződéseket kötni, amelyek felelősségre kötelezik az Uniót. Ezért a Bíróság nem minden esetben rendelkezik hatáskörrel az ilyen szerződésekből fakadó jogvitákkal kapcsolatos ítélethozatalban.
A felelősség megállapítása iránti kereset ugyanis csak akkor nyújtható be az Európai Unió Bíróságához, ha arról választottbírósági záradék rendelkezik. Másképp fogalmazva: annak a szerződésnek, amelyben az Unió szerződő félként szerepel, tartalmaznia kell egy olyan záradékot, amely jogvita esetén az Európai Unió Bíróságát határozza meg hatáskörrel rendelkező bíróságként. Ilyen záradék hiányában a nemzeti bíróságok rendelkeznek hatáskörrel a szerződésből fakadó jogvitával kapcsolatos ítélethozatalban.
Az Unió szerződésen kívüli felelőssége
Az Uniónak meg kell térítenie azokat a károkat, amelyekért felelős. A károkat okozhatja például az EU valamely alkalmazottja feladatainak ellátása során. A károk ugyanúgy eredhetnek az európai intézmények normatív tevékenységéből, például egy rendelet elfogadásából.
Az Unió szerződésen kívüli felelőssége az Európai Unió Bíróságának joggyakorlata által kialakított egységes szabályokat követ. A kereseteket a kártérítést igénylő, károsult magánszemélyek vagy a tagállamok nyújthatják be. Az igény érvényesítésére vonatkozó határidő a kár keletkezésétől számított öt év.
A Bíróság abban az esetben ismeri el az Unió felelősségét, ha az alábbi három feltétel egyszerre teljesül:
a felperes kárt szenvedett;
az európai intézmények vagy alkalmazottaik az európai uniós jog szerint jogszerűtlen magatartást tanúsítottak;
közvetlen ok-okozati kapcsolat áll fenn a felperes által elszenvedett kár és az európai intézmények vagy alkalmazottaik jogszerűtlen viselkedése között.
A felelősség megállapítása iránti kereset csak akkor nyújtható be az Európai Unió Bíróságához, ha felmerülhet az Európai Unió felelőssége. Az európai uniós jog nem megfelelő alkalmazásából fakadó kár esetén a magánszemélyek is megállapíthatják a tagállamok felelősségét. Emiatt a tagállamok ellen benyújtott kereseteket a nemzeti bíróságok előtt kell lefolytatni.
A Bíróság és a Törvényszék közötti hatáskör-megosztás
A Törvényszék a magánszemélyek által indított keresetek első fokon történő tárgyalásában rendelkezik hatáskörrel.
A Bíróság pedig a tagállamok által indított keresetek tárgyalásában rendelkezik hatáskörrel. A Bírósághoz a Törvényszék által első fokon hozott határozatok elleni fellebbezésekkel is lehet fordulni. Ez utóbbi esetben a Bíróság csak jogi kérdésekben jár el, és nem alkot új ítéletet a tényállásról.
A Bíróság és a Törvényszék az Unió szerződéses felelősségét megállapító keresetekről is hozhat határozatot. Ezek a keresetek azon szerződésekben foglalt feltételeknek megfelelően alkalmazhatók, amelyekben az Unió szerződő félként szerepel.
Utolsó frissítés: 26.11.2010

References: Bíróság 
 Bíróság 
 Bíróság 
 Bíróság 
 Bíróság 
 Bíróság